b'\n_START_ARTICLE_\nGustav R\xc3\xb6del\n_START_SECTION_\n\xc5\xbdivljenjepis\n_START_PARAGRAPH_\nGustav R\xc3\xb6del se je Luftwaffe pridru\xc5\xbeil \xc5\xbee leta 1936 in se za\xc4\x8del usposabljati za pilota lovskih letal. Z Legijo Kondor je sodeloval v \xc5\xa1panski dr\xc5\xbeavljanski vojni, kjer je slu\xc5\xbeil v J 88 in bil za zasluge odlikovan z \xc5\xa1panskim kri\xc5\xbeem v bronu z me\xc4\x8di._NEWLINE_15. julija 1939 se je s \xc4\x8dinom poro\xc4\x8dnika pridru\xc5\xbeil 2./JG 21. Med napadom na Poljsko je 1. septembra 1939 dosegel svojo prvo zra\xc4\x8dno zmago, ko je nad Var\xc5\xa1avo sestrelil poljskega lovca PZL P.24. \xc5\xbde 7. septembra je moral prvi\xc4\x8d zasilno pristati, ko je pri nizki akciji v podporo pehoti njegovemu lovcu odpovedal motor. Ni povsem jasno ali je bila odpoved motorja posledica protiletalskega ognja ali tehni\xc4\x8dna napaka, kljub temu pa je R\xc3\xb6del z okvarjenim motorjem uspel prileteti skoraj do meje z Nem\xc4\x8dijo, kjer je pristal. Po enem dnevu izogibanja poljskim enotam se je vrnil v mati\xc4\x8dno bazo._NEWLINE_24. novembra 1939 je bil preme\xc5\xa1\xc4\x8den v Geschwaderstab JG 27, s katerim je sodeloval v bitki za Francijo, kjer je dosegel nove tri zmage. Julija 1940 je bil ponovno preme\xc5\xa1\xc4\x8den, tokrat k 4./JG 27, 7. septembra pa je postal njen Staffelkapit\xc3\xa4n. Do konca septembra je dosegel 14 zra\xc4\x8dnih zmag, ve\xc4\x8dino med bitko za Britanijo. Z isto enoto je sodeloval tudi pri Operaciji 25, nem\xc5\xa1kem napadu na Balkan, kjer je nad Gr\xc4\x8dijo dosegel \xc5\xa1est zmag. Tri gr\xc5\xa1ke lovce je sestrelil 15. aprila 1941, 20 aprila pa je premagal tri britanske lovce Hawker Hurricane._NEWLINE_22. junija 1941 je bil nadporo\xc4\x8dnik R\xc3\xb6del za dvajset dose\xc5\xbeenih zra\xc4\x8dnih zmag odlikovan z Vite\xc5\xa1kim kri\xc5\xbeem \xc5\xbeeleznega kri\xc5\xbeca. Po koncu operacije je bila njegova enota 4./JG 27 preme\xc5\xa1\xc4\x8dena na sever, kjer je sodelovala pri za\xc4\x8detnih bojih operacije Barbarossa, invazije na Sovjetsko zvezo. Tam je R\xc3\xb6del dosegel eno zra\xc4\x8dno zmago, sovjetski lahki bombnik Tupoljev SB-3, ki ga je sestrelil 25. junija 1941._NEWLINE_Kmalu za tem je bila 4./JG 27 preme\xc5\xa1\xc4\x8dena v Severno Afriko. Tam je R\xc3\xb6del 4. decembra 1941 dosegel svojo trideseto zra\xc4\x8dno zmago, ko je v bli\xc5\xbeini Bir el Gobija sestrelil ju\xc5\xbenoafri\xc5\xa1kega lovca Curtiss P-40. 20. maja 1942 je postal Gruppenkommandeur II./JG 27, svojo \xc5\xa1tirideseto zmago pa je dosegel tri dni kasneje, ko je v bli\xc5\xbeini Ras el Tina sestrelil \xc5\xa1e enega Warhawka. 21. julija je sestrelil \xc5\xa1tiri Hurricane za zmage od 48 do 51. Nad El Alameinom je nato 9. oktobra 1942 sestrelil \xc5\xa1e tri lovce Bell P-39 Airacobra in tako dosegel 60 zra\xc4\x8dnih zmag. Oktobra 1942 je R\xc3\xb6del priajvil 15 zra\xc4\x8dnih zmag, 1. novembra pa je dosegel svojo 73. zmago, zadnjo v Severni Afriki._NEWLINE_22. aprila 1943 je bil imenovan za Komodorja JG 27, maja pa je sodeloval v bojih nad Sicilijo in Gr\xc4\x8dijo. 22. maja je dosegel tri zmage (76-78), 20. junija 1943 pa je bil odlikovan s hrastovimi listi k vite\xc5\xa1kemu kri\xc5\xbeu (Nr 255). Svojo osemdeseto zmago je dosegel 4. oktobra 1943, konec istega meseca pa je bil s svojo enoto preme\xc5\xa1\xc4\x8den nazaj v Nem\xc4\x8dijo na naloge obrambe domovine. Tam je \xc5\xa1tevilo svojih zmag dvignil na 93, med njegovimi \xc5\xbertvami pa je bilo mnogo ameri\xc5\xa1kih te\xc5\xbekih \xc5\xa1tirimotornih bobmnikov._NEWLINE_Junija 1944 je svojo enoto vodil med operacijo Overlord v severni Franciji in tam 29. junija sestrelil tri ameri\xc5\xa1ke lovce Republican P-47 Thunderbolt (95-97). 5. julija je dosegel svojo 98. in zadnjo zra\xc4\x8dno zmago, ko je v bli\xc5\xbeini francoskega mesta Angleure sestrelil ameri\xc5\xa1kega dvomotornega lovca Lockheed P-38 Lightning. Decembra 1944 je R\xc3\xb6del sodeloval pri planiranju in izvedbi operacije Bodenplatte, nem\xc5\xa1kim napadom na zavezni\xc5\xa1ka letalska opori\xc5\xa1\xc4\x8da v de\xc5\xbeelah Beneluksa, od za\xc4\x8detka januarja 1945 pa je bil \xc4\x8dlan \xc5\xa1taba 2. lovske divizije (2. Jagddivision) in od prvega februarja s \xc4\x8dinom polkovnika njen glavni poveljnik. Na tem polo\xc5\xbeaju je ostal do konca druge svetovne vojne.\n_START_SECTION_\nPovojna leta\n_START_PARAGRAPH_\nR\xc3\xb6del se je leta 1957 pridru\xc5\xbeil Bundesluftwaffe, kjer je dosegel \xc4\x8din generalmajorja. Upokojil se je leta 1971, umrl pa je 6 februarja 1995 v Bonn-Bad Godesbergu star 80 let._NEWLINE_Gustav R\xc3\xb6del je v svoji karieri sodeloval na okoli 980 bojnih nalogah, na katerih je dosegel 98 potrjenih zra\xc4\x8dnih zmag. Eno zmago je dosegel nad vzhodnim boji\xc5\xa1\xc4\x8dem, vse ostale pa nad zahodnim, med temi zmagami pa je bilo 12 te\xc5\xbekih bombnikov.'